इंद्रगढ़ (बूंदी)। शहरी गरीबों को मकान बनाने के लिए 25-25 हजार रुपए दिए जाने की सूची में अपना नाम नहीं पाकर लोगों ने शनिवार को हंगामा कर दिया। लोगों के साथ कई महिलाएं भी चेयरमैन के घर पर पहुंच गई और दीवारों पर लिख दिया कि हमारे चेक दे दो, वरना अच्छा नहीं होगा। उन्होंने चेयरमैन के घर पर ईंटें और पत्थर भी फेंक दिए। बाद में चेयरमैन ने भरोसा दिया कि दुबारा सर्वे कराकर सभी वंचित लोगों को चेक दिए जाएंगे।
मामला इंद्रगढ़ नगर पालिका का है। मुख्यमंत्री बीपीएल आवास योजना के तहत चयनित लोगों को चेक नहीं देने को लेकर लोगों ने शनिवार को चेयरमैन हेमलता महावर के घर पर पत्थर फेंके। साथ ही उनके घर के बाहर टायर भी जलाए। महिलाओं ने चेयरमैन के घर की दीवारों पर चेतावनी भरे संदेश भी लिख दिए। आवासीय योजना के तहत प्रथम किश्त के रूप में 25—25 हजार रुपए के चेक दिए जाने थे।
इंद्रगढ़ पालिका ने सर्वे कर 300 लोगों का चयन किया और 98 लोगों को चेक भी जारी कर दिए, लेकिन शेष को चेक जारी नहीं करने से रोष बढ़ गया। महिलाओं ने चेयरमैन के घर के बाहर जाकर प्रदर्शन शुरू कर दिया। मुर्दाबाद के नारे लगाए और घर के गेट के बाहर टायर जला दिए तथा मकान के अंदर ईंटें व पत्थर फेंके। साथ ही दीवार पर लिख दिया कि हमारे चेक दे दो वरना अच्छा नहीं होगा। चेयरमैन के पति बाबूलाल महावर ने 15—20 महिलाओं के खिलाफ मामला दर्ज कराया है।
॥बीपीएल आवास योजना के लिए पूर्व में सही तरीके से सर्वे नहीं हुआ था। ऐसे में दुबारा सर्वे कराया जाएगा।
-हेमलता महावर, पालिका चेयरमैन इंद्रगढ़
hin_Deva hin_Deva hin_Deva hin_Deva bho_Deva